**Terenska nastava šestih razreda OŠ Đure Deželića u Kloštar Ivanić**

11. veljače 2019. u popodnevnim satima 39 učenika šestih razreda sa svojim vjeroučiteljicama Andreom Ljubičić, s. Darijom Lukić te razrednikom Tihomirom Golnerom krenuli su autobusom na planiranu terensku nastavu samostanu Karmel te franjevačkoj crkvi i pinakoteci u Kloštar Ivanić.

Što je redovništvo, što ono znači za Crkvu, koliko redova u crkvi imamo, koji su najpoznatiji, koji su prisutni u Hrvatskoj, koji su prisutni u našem gradu… sve su to naši učenici učili kroz sate vjeronauka, a onda uz veliko zadovoljstvo razgovarali s redovnicom karmelićankom s. Danijelom Licul. Dobili su odgovore kako živi jedna klauzurna redovnica, kako izgleda jedan dan u samostanu… Pokušali su dobiti i odgovore na pitanja na koja nije lako odgovoriti. Zašto se jedna osoba odluči „odreći“ svijeta i to potpuno i predati u službu Gospodinu? Nije to lako razumjeti, a možda je još teže objasniti. Jer za izreći nedokučivo, ono što nas nadilazi, Onoga koji sve obuhvaća, često nedostaju riječi. Čovjek svojim životom nastoji svjedočiti ono što je iskusio i prihvatio kao dar i tako biti zraka koja obasjava i potiče na slavljenje Stvoritelja.

Nakon razgovora uputili smo se u franjevačku crkvu i svetište Blažene Djevice Marije i pinakoteku. Fra Robert Ćibarić, župnik i dekan, srdačno nas je primio, pokazao i dao osnovne informacije o crkvi, najstarijem marijanskom svetištu Sjeverne Hrvatske. Od 13. stoljeća u toj proštenjarskoj crkvi časti se Marija Ivanečka kao “Majka milosrđa”. Razgledali smo lijepo ukrašene oltare te izložene liturgijske predmete i knjige u pinakoteci.

Ispunjeni ljepotom viđenoga i ponosni na baštinu svoga kraja vratili smo se zadovoljni u naše svakodnevne školske obveze.